Októberi optimist-rangadó | Vitorlázás Magazin
Október közepén rendezték az Optimist hajóosztály utolsó ranglistaversenyét, amelyen – az időjárás miatt – két futamra került sor.
Több mint 100 versenyző nevezett az optimistesek idei utolsó ranglistaversenyére (Optimist Specialized Kupa 2018) amelynek a balatonfűzfői Laguna Yacht Club adott otthon, a rendezésért pedig a BS Fűzfő Vitorlás Klub felelt. A végső győzelmet Verebély Mátyás (Spartacus Vitorlás Egylet) szerezte meg, a második helyen Fehér Boróka (Balatoni Yacht Club 1912), a harmadikon pedig Jandl Rómeó (Soproni Építők SK) végzett – számolt be róla a hunsail.hu.
Mohos Gábor versenyvezető hunsail.hu-nak küldött beszámolójából kiderül, hogy az időjárás nem segítette a fiatal sportolókat. MÍg tavaly a hideg és a nagy szél miatt kellett halasztani, az idén enyhe napokat ígért a meteorológia, kevés széllel. Az első versenynapon – október 12-én pénteken – egész nap tükörsima volt víz a fűzfői öbölben. Egy nappal később reggel még volt némi remény a szélre, de hamar felszívódott sajnos, így nem voltak futamok.
“Vasárnap stabilnak tűnő 6,5 csomó körüli átlagos szélben indult vízre a mezőny, ám a 10 órás rajtig elfogyott a szél. 2A következő több, mint 2 órában vízen halasztottunk, mindenki tudta, hogy csak akkor van esélyünk futamokra, ha ugrásra készen várakozunk. 12:30 körül aztán végre elkezdett fújni a délkeleti. Az első futam rajtja mindkettő csoportnak sikerült, így végre behúztunk egy futamot. A második rajtnál már kicsit szigorúbb volt a helyzet, de végül sikerült elrajtolni a csoportoknak, így két futam alapján alakult ki a végeredmény” – áll a beszámolóban.
Fotó: Ladányi János